Петя Дубарова
Капките са тежки…

chitanka.info

Капките са тежки като есенни смокини.

Вече от туптежа им ръцете ме болят.

Мракът син плете гнездо в косите мои сини,

мислено прерязани от златен лунен път.

Улицата строга като остра единица

пак се е опънала и зла като език,

с нещо уязвява отънели сиви жици,

дълги и проточени като тревожен вик.

Толкова ли трудно е на капките студени,

капки сняг да бъдат, да са ледени сестри,

за да бъде бяло и край мене, и във мене,

улиците мои да са пак добри.

2 декември 1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.